Universis presentes litteras inspecturis nos Guillermus de Bella Vevra, decanus Cabilonensis ac canonicus Eduensis et terrarius de Sampigniaco, notum facimus quod in nostra presencia propter hoc specialiter constituti Bernardus dictus Paille de Sampigniaco et Bona Amica ejus uxor, non coacti, non circunventi nec ad hoc dolo aliquo inducti, sed spontanei et providi et ex certa sciencia, ut asserunt coram nobis, vendunt, tradunt, quittant et concedunt in perpetuum et precise magistro Stephano de Veset, clerico, nunc rectori scolarum Eduensium, quandam vineam ipsorum conjugum, ut asserunt, sitam in territorio de la Moliere, inter vineam venerabilis viri magistri Nicholai de Luxovio, archidiaconi Eduensis ex una parte, et inter vineam liberorum dicti Padin ex altera, pro sex decem libris et decem solidis Viennensium, eisdem conjugibus, ut asserunt, a dicto emptore integre jam solutis in pecunia legitime numerata. Et si dicta vinea plus valeat precio supradicto, illud plus donant dicti conjuges dicte emptori et suis donatione irrevocabili inter vivos, se devestientes, etc., salvis tribus denariis censualibus debitis annuatim die Annuntiationis ecclesie Eduensi. Hanc autem venditionem et quittationem Arnulphus et Guillermeta, liberi dictorum conjugum, volunt, laudant, etc. Datum anno Domini millesimo ducentesimo octogesimo quarto, mense decembri.